**Pročitaj tekst bar 2 puta!**

 **Lisica i roda**

 **Ezop**

Mudra i lukava teta lija sprijateljila se nekako s rodom, pa ju je pozvala u goste.

Kada je roda došla lisici, stavi ova preda nju u plosnatu pladnju slatke kaše što ju je razmazala po tanjuru. Roda videći da ne može iz takova plitka pladnja jesti, učini se kao da nije ni opazila te lisičine šale i pogrde, pa je zamoli da i ona dođe njoj što prije na gozbu, gdje će je gospodski podvoriti. Lisica je mislila, da će se roda osvetiti, pa nije htjela poziva primiti. No roda ne htjede odustati i lisica napokon obeća.

U određeno vrijeme dođe zbilja lija rodi. Roda postavi preda nju u jednoj dugovratoj posudi lijepa i tečna mesa. »Ugledaj se u mene,« poviče roda, »pa jedi kao kod svoje kuće,« i posrče također sve sama svojim dugim kljunom, ali lisica ne mogaše iz uzane posude ma baš ništa izvući, već je samo zlovoljno gledala kako je roda izvlačila komadić po komadić.

Roda je smijući gledala liju kako se zlovoljno na svojoj stolici okreće, pa joj reče: »Nemoj se, prijateljice, srditi! Ja se po tebi ravnam i vladam, pa te tako častim kako si i ti mene počastila.«

**Kako ko komu plaća,**

**Tako se i njemu vraća**.

Nepoznate riječi: UZANE -uske

 PLOSNATU -ravnu

 PLADANJ- tanjur

 TAKOVA -takva

 PODVORITI-poslužiti

 SRDITI-ljutiti

Odgovori na pitanja punom rečenicom u bilježnicu:

1. Koga teta lija poziva u goste?

2. Što je i kako lisica poslužila rodi za jelo?

3. Zašto lisica u početku nije prihvaćala rodin poziv u goste?

4. Kako je roda poslužila lisici obrok?

5. Zašto je roda pred lisicu stavila dugovratu posudu  s obrokom?

6. Tko nije uspio pojesti meso u gostima?

7. Kojim je riječima roda objasnila svoj postupak?

8. Što bi poručio/poručila lisici?

Ideja za odmor: Pronađi na youtube taj crtić i pogledaj!